Ja Beverini lätlased  läksid taas Ugauniasse vähestega, kus nad eestlastest, kes läksid küladesse toiduvara järele, võtsid kinni kõik, mis oli meestesugu, lõid nad maha, naisi säilitasid, viies endaga kaasa, ning said palju saaki. Ja kui nad pöörasid koju tagasi omal teel, tulid neile vastu teised lätlased, kes jälle läksid Ugauniasse, riisudes seda, mida nad olid üle jätnud; mida need olid säilitanud, võtavad need, kes olid päästnud end nendest, lõid nad maha; maakonnisse ja küladesse, kuhu need ei jõudnud, lähevad nemad ning  kui nad olid valmistanud palju saaki ja vange, pöörasid nad tagasi. Ja kui need tagasi läksid oma teed, tulid neile vastu teised lätlased, kes lähevad Ugauniasse, ja mida ei teinud endised täielikult, teevad nemad täielikult, surmates kõik mehed, kelle nad tabasid, ei säilitanud rikkaid ega vanemaid (seniores), vaid kõiki mõistavad (hukka) mõõgaterale. Russin aga, nagu teisedki, kättemaksuks sõprade eest, kõrvetas, keda kätte sai, elusalt, teisi nuhelnud muu valusa surmaga. Ja kui need tagasi pöörasid oma  kantsidesse, tõusid jällegi teised Beverini lätlased vähestega, ja kui nad tihniku kaudu olid läinud Sakala maakonda, mida kutsutakse Alisteks, leidsid neid majades, ning lõid neid maha suuremast vähemani; ning kui nad palju nendest maha tapnud, võtavad nad naisi ja hobuseid ja loomi kaasa, jaotades ühes kõige saagiga omavahel. Sellest hirmunud, läkitasid alistegundlased ja ühes ka teised sakalased oma saadikud Riiga, ning andes pantvange, said rahu ja lubasid ristimissakramenti vastu võtta.